
			AGINDUA, 2026ko maiatzaren 20koa, Jaurlaritzako lehenengo lehendakariorde eta Kultura eta Hizkuntza Politikako sailburuarena, Euskal Kultura Ondarearen garrantzia azpimarratu eta hedatzeko 2026-2028 aldirako dirulaguntzetarako deialdia arautzen eta egiten duena.

			Euskal Kultura Ondarearen maiatzaren 9ko 6/2019 Legearen 76. artikuluaren arabera, Euskal Autonomia Erkidegoaren eta haren lurralde historikoen administrazio publikoek lan publikoa finantzatzera zuzendutako aurrekontu-partiden % 1 baliatu behar dute, gutxienez, Euskal Kultura Ondarea osatzen duten ondasunak kontserbatzeko, zaintzeko, haien zabalkundea egiteko eta haien balioa nabarmentzeko.

			Euskal Kultura Ondarearen uztailaren 3ko 7/1990 aurreko Legean aipatutako betebeharra xedatzen zuen artikulua garatuz, Eusko Jaurlaritzak uztailaren 28ko 204/1998 Dekretua eman zuen, aurrekontu-erreserba horren arau erregulatzaileak onartzen dituena. Bertan xedatzen da, Euskal Autonomia Erkidegoko Administrazio Orokorrari dagokionez, erreserba hori bihurtzea, zatika edo osorik, kultura-arloan eskumenak dituen sailaren kargurako aurrekontu-kontsignazio, eta, hala, aurrekontu-erreserba horrek dituen helburuak benetan gauzatzea.

			Era berean, Euskal Kultura Ondarea zaindu, aberastu, babestu, hedatu eta sustatzeko inbertsioetarako aurrekontu-funtsak aplikatzeko jarraitu behar diren irizpideak oraindik indarrean den Kulturako sailburuaren 1999ko otsailaren 19ko Aginduan jasota daude –agindu hori Hezkuntza, Hizkuntza Politika eta Kulturako sailburuaren 2015eko ekainaren 30eko Aginduak aldatu zuen–.

			Gainera, agindu hau Kultura eta Hizkuntza Politika Sailaren 2025-2028 epealdiko Dirulaguntzen Plan Estrategikoan jasota dago, zeina Jaurlaritzako lehenengo lehendakariorde eta Kultura eta Hizkuntza Politikako sailburuaren 2025eko otsailaren 27ko Aginduaren bidez onartu baitzen. 2026ko Dirulaguntzen Urteko Plana, bestalde, 2026ko otsailaren 17ko Aginduaren bidez onartu zen. Plan horiek aipatutako sailaren webgunean daude argitaratuta: https://www.euskadi.eus/sail-plana/pes-2025-2028-dirulaguntzen-plan-estrategikoa/web01-s2hhk/eu/

			Dirulaguntzen Plan Estrategikoaren helburuei dagokienez, deialdi honek han ezarritakoa lortzen lagunduko du, kultura-ondarea osatzen duten ondasunetan inbertsio ekonomiko handiak eskatzen dituzten jarduera konplexuak sustatuz, zeinak askotan bideraezinak izango bailirateke horrelako dirulaguntzarik gabe. Horrez gain, laguntza hauek gizartea sentsibilizatzeko eta kultura-ondarea gizarteratzeko jarduera xumeagoak sustatzen lagunduko dute, horiek ere ezinbestekoak direlarik ondarea zaintzeko eta kontserbatzeko.

			Aipatutako aurrekontu-erreserbatik datozen kopuruak zuzen bideratzeko eta behar bezala erabiltzeko xedez, agindu honen helburua da aipatutako dirulaguntzetarako deialdia egitea, eta, halaber, zein baldintza eta eratan eskatuko eta ebatziko diren arautzea, betiere helburu horretarako esleituko den zenbatekoaren kargura, hau da, «ehuneko bat kulturala» deritzonaren kontura.

			Hori dela eta, hau

			EBAZTEN DUT:

			Artikulu bakarra.– Agindu honen eranskinean jasotako oinarriak onartzea. Agindu honen bidez, Euskal Kultura Ondarearen garrantzia azpimarratu eta hedatzeko 2026-2028 aldirako dirulaguntzetarako deialdia arautzen eta egiten da.

			

			AZKEN XEDAPENETAKO LEHENENGOA

			Agindu honen aurka, aukerako berraztertze-errekurtsoa aurkeztu ahal izango diote interesdunek Jaurlaritzako lehenengo lehendakariorde eta Kultura eta Hizkuntza Politikako sailburuari (Administrazio Publikoen Administrazio Prozedura Erkidearen urriaren 1eko 39/2015 Legearen 123. artikulua), hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; edo, bestela, administrazioarekiko auzi-errekurtsoa aurkez dezakete Euskal Autonomia Erkidegoko Auzitegi Nagusian, Administrazioarekiko Auzien Salan, bi hilabeteko epean, lehenago aipatutako egun beretik aurrera (Administrazioarekiko Auzien Jurisdikzioa arautzen duen uztailaren 13ko 29/1998 Legearen 10. artikulua).

			AZKEN XEDAPENETAKO BIGARRENA

			Agindu honek Euskal Herriko Agintaritzaren Aldizkarian argitaratu eta hurrengo egunetik aurrera izango ditu ondorioak.

			Vitoria-Gasteiz, 2026ko maiatzaren 20a.

			Jaurlaritzako lehenengo lehendakariorde eta Kultura eta Hizkuntza Politikako sailburua,

			IBONE BENGOETXEA OTAOLEA.

			

			ERANSKINA

			Euskal Kultura Ondarearen garrantzia azpimarratu eta hedatzeko 2026-2028 aldirako dirulaguntzak arautu eta horietarako deialdia egiten duten oinarriak.

			1. artikulua.– Xedea.

			1.– Agindu honen xedea da Euskal Kultura Ondarearen garrantzia azpimarratu eta hedatzeko jarduerak sustatzeko dirulaguntzetarako deialdia arautzea eta egitea. Agindu honen helburutik kanpo geratzen da Euskal Kultura Ondarearen maiatzaren 9ko 6/2019 Legearen 3.3 a) eta e) artikuluetan jasotako jarduketa oro; izan ere, lurralde historikoetako foru-aldundien eskumenekoak dira horiek. Era berean, babes-araubidearen edo hura garatzen duen hirigintza-plangintzaren aurkako jarduketa guztiak ere kanpo geratzen dira.

			2.– 2026ko urtarrilaren 1etik 2028ko azaroaren 30era bitartean burutu beharko dira diruz lagundu daitezkeen jarduerak.

			2. artikulua.– Diruz lagundu daitezkeen jarduerak.

			1.– Agindu honen arabera diruz lagundu daitezkeen jarduerak babes bereziko edo babes ertaineko kultura-ondasunetan egin beharko dira, nahiz aitortza hori dutenetan nahiz aitortza egiteko espedientea hasita dutenetan, 6/2019 Legearen 9. eta 10. artikuluetako edozein kategoria badute, eta bateragarriak izan beharko dira babes-araubidearekin eta hura garatzen duen hirigintza-plangintzarekin.

			2.– Diruz lagundu daitezkeen jarduerak honako hauek dira:

			a) Kultura-ondareari balioa ematea, hau da, kultura-ondasunak ezagutzeko, balioa emateko, aitortzeko eta erabiltzeko jarduerak, eta, bereziki, hauek:

			– Kultura-ondasunari ondare-balioa emateko oztopo diren elementuak eta zatiak, baita eraikuntzak eta eraikin osoak ere, deuseztatzea, eraistea edo kentzea.

			– Hirigune historikoetako jabetzak lotizatzeko araubidea mantentzea, betiere babes morfologikoko zerrendetan badaude.

			– Higiezinak berrerabiltzea, hau da, higiezinaren ondare-balioekin bat datorren erabilera berri baterako edo berezko erabilerarako birgaitzea. Izaera kolektiboko kategoria aitortuta duen ondasuna izanez gero, babes indibiduala duten higiezinen berrerabiltzea baino ezingo da diruz lagundu, betiere higiezinean egindako esku-hartze globala bada. Kontzeptu horren barruan, honako hauek lagundu daitezke diruz: higiezina berrerabiltzera egokitzeko proiektu teknikoen eta obra-zuzendaritzen ordainsariak eta higiezina berrerabiltzeko beharrezko obrak.

			– Aztarnategi arkeologikoetako egitura arkeologiko esanguratsuak sendotzea, albo batera utzita balioa emateko proiekturik ez dutenak.

			– Ondasunaren edo orubearen aurretiazko azterketak (arkeologikoak, dokumentalak, historikoak, erabilerei buruzkoak, diagnostikoenak eta abar), kultura-ondasunaren garrantzia nabarmentzeko badira eta esku-hartze proiektuaren baitan sartzen badira.

			b) Kultura-ondarea hedatzea, hau da, sentsibilizazioaren, gizarteratzearen eta ondarearen interpretazioaren bidez ondare-balioen berri ematea.

			Kanpoan geratuko dira helburu nagusitzat honako hauetakoren bat duten jarduerak: babestutako lurrak eta ondasunak erostea; ikastaroak, biltzarrak eta lehiaketak; programa informatikoak, baliabide digitalak eta ikus-entzunezkoak; web-orriak sortu eta mantentzea, eta argitalpenak (liburuak, monografiak...); azken kasu horretan, salbuespen izango dira diruz lagundutako jarduera nagusia ulertzeko beharrezkoak direnak.

			c) Babes berezi edo ertaineko kultura-ondasun higiezinak edo haien ingurunea desjabetzeko finantzaketa. Kategoria honetan, toki-administrazioak ondasun horiek eta haien ingurunea eskuratzea baino ezin izango da lagundu diruz. Toki-administraziotzat hartzen dira udalak, mankomunitateak, kuadrillak, kontzejuak eta toki-administrazioa osatzen duten gainerako entitateak. Desjabetzearen helburua izango da deklarazioan sartzen den kultura-ondasunari edo haren zati esanguratsu bati balioa ematea.

			c.1) Ondare arkeologikoa:

			Kontzeptu honetan, honako hauen desjabetzea baino ez da lagunduko diruz: labar-artea duten haitzuloen ingurunea, ingurune ez-urbanoetako esparru gotortuak eta monumentu megalitikoak, baita bi azken horietako inguruneak ere.

			c.2) Ondare eraikia:

			Kontzeptu honetan, modu indibidualean babes berezia duten kultura-ondasun higiezinen edo haien inguruaren desjabetzea bakarrik lagundu ahalko da diruz, baldin eta monumentu-deklarazioa badute edo multzo baten parte badira, eta xedea baldin bada kultura-ondasun horri balioa ematea.

			d) Euskal Kultura Ondarearen EAEko Erregistroan sartuta dauden kultura-ondasunak edo babestuak izateko espedientea irekita dutenak zaindu, aberastu eta babesteko beste edozein jarduera; betiere, jarduera hori bat baldin badator 6/2019 Legean jasotako helburuekin, eta ez badago jasota Kultura eta Hizkuntza Politika Sailaren beste agindu espezifiko batzuetan.

			3. artikulua.– Onuradunak.

			1.– Dirulaguntza hauek eskatu ahal izango dituzte deialdi honetan deskribatutako dirulaguntzaren xede diren jarduerak garatzen dituzten ondasunen jabe diren pertsona fisiko eta juridikoek, edo irabazi-asmorik gabeko pertsona juridiko publiko zein pribatuek, jarraian azaltzen diren zehaztapenak aintzat hartuta.

			Dirulaguntzen Araubidea Erregulatzeko abenduaren 21eko 20/2023 Legearen 11.4 artikuluan ezarritakoaren arabera, onuradun izan daitezke, halaber, pertsona fisiko edo juridikoen taldeak (publikoak zein pribatuak), ondasun-erkidegoak edo beste edozein unitate ekonomiko edo ondare bereizi, diruz lagundutako jarduerak garatu ditzaketenak, nahiz eta nortasun juridikorik izan ez, aurreko paragrafoan zehaztutako baldintzak betetzen badituzte.

			Taldeak badira (pertsona fisiko edo juridikoak, publiko zein pribatuak, nortasunik gabeak), berariaz jaso beharko dute, eskabidean nahiz laguntza emateko ebazpenean, taldekide bakoitzak exekuzioan zer konpromiso hartu duen bere gain eta haietako bakoitzari zenbateko dirulaguntza aplikatu behar zaion; izan ere, haiek ere onuraduntzat joko dira. Nolanahi ere, taldearen ordezkari edo ahaldun bakar bat izendatu beharko da. Ordezkari edo ahaldun horrek nahikoa ahal izango du zenbait obligazio betetzeko; hain zuzen ere, taldeari, onuradun gisa, dagozkion obligazioak betetzeko. Taldea ezingo da desegin harik eta Euskal Autonomia Erkidegoko Ogasun Nagusiaren eskubideak preskribatzeko legez aurreikusitako epea igaro arte.

			2.– Agindu honetako 2. artikuluaren c) letrako jarduerei dagozkien dirulaguntzak honako hauek bakarrik eskatu ahal izango dituzte: toki-administrazioko entitateak edo entitateek, edo haien mendeko organoek, baldin eta aipatutako dirulaguntzen xede diren ondasunak eta lurrak eskuratzen badituzte.

			

			3.– Eusko Jaurlaritzaren abenduaren 30eko 317/2002 Dekretuak (Ondare urbanizatu eta eraikia birgaitzeko jarduketa babestuei buruzkoak) aipatzen dituen birgaitzeko hirigintza-sozietateen bitartez bideratu ahal izango dira –halakorik badago– aitortza duten hirigune historikoetan edo kultura-ondasun aitortzeko espedientea hasita dutenetan jarduerak diruz laguntzeko eskabideak.

			4. artikulua.– Pertsona edo entitate onuradun izateko betekizunak.

			1.– Jarduteko gaitasuna izatea, eta, pertsona juridikoen kasuan, legez eratuta egotea, eta, beharrezkoa bada, dagokion erregistroan inskribatuta egotea.

			2.– Pertsona nahiz entitate onuradunek egunean izan beharko dituzte zerga-betebeharrak eta Gizarte Segurantzarekikoak.

			3.– Deialdi honetan aurreikusitako dirulaguntzak eskuratzeko, pertsona edo entitate onuradunek egunean izan beharko dituzte dirulaguntzak itzultzeko betebeharrak, Euskal Autonomia Erkidegoko Ogasun Nagusiaren Diru-bilketa Erregelamendua onartzen duen urtarrilaren 12ko 1/2021 Dekretuaren xedapen gehigarrian ezarritako baldintzetan.

			4.– Eskatutako dirulaguntzaren onuradun izanez gero, pertsona edo entitate onuradunek konpromisoa hartu behar dute enpresa-deslokalizaziorik ez egiteko, Dirulaguntzen Araubidea Erregulatzeko abenduaren 21eko 20/2023 Legearen 49. artikuluaren arabera.

			5.– Ezin izango dute deialdi honetan parte hartu, dagokion zehapenak ezartzen duen aldian, ordenamendu juridikoan aurreikusitakoaren arabera dirulaguntzak lortzeko aukera galtzearekin ebazpen irmo baten bidez zigortuta dauden pertsonek edo entitateek. Zehazki, ezin izango dira dirulaguntzen onuradun izan sexuan oinarrituta norbait diskriminatzeagatik edo emakumeen eta gizonen berdintasunaren arloko araudia ez betetzeagatik zigor administratibo edo penala jaso duten pertsona fisiko eta juridikoak, dagokion zehapenean ezarritako aldian. Era berean, ezingo dute parte hartu Estatuko araudiaren arabera berdintasun-plan bat indarrean izan behar duten enpresek, baldin eta plan hori indarrean ez badute, ezta 50 langile baino gehiagoko enpresek ere, baldin eta ez badute egiaztatzen sexu-jazarpena edo sexuan oinarritutako jazarpena prebenitzeko eta horri aurre egiteko neurririk ezarri dutenik, emakumeen eta gizonen berdintasunari buruzko Estatuko legerian ezarritakoaren arabera.

			6.– Gainera, ezingo dira egon Dirulaguntzen Araubidea Erregulatzeko abenduaren 21eko 20/2023 Legearen 13. artikuluan laguntzen onuradun izateko ezarrita dauden debekuetako bakar baten eraginpean.

			5. artikulua.– Baliabide ekonomikoak.

			Lehenengo artikuluan aurreikusitako helbururako baliabide ekonomikoak bi milioi eta bostehun mila euro (2.500.000) izango dira; horietatik 500.000 euro 2026. urteko ordainketa-kredituei dagozkie, 1.000.000 euro 2027. urteko konpromiso-kredituei, eta, azkenik, 1.000.000 euro 2028. urteko konpromiso-kredituei.

			6. artikulua.– Dirulaguntzen gehieneko zenbatekoa.

			Agindu honetan aurreikusitakoaren arabera emango diren dirulaguntzen gehieneko muga zenbateko hauetatik txikiena izango da: 250.000 euro edo diruz lagun daitekeen zenbatekoaren % 100, salbu eta hirigune historikoetan jabetzak lotizatzeko araubidea mantentzeko bada, kasu horretan % 15 izango baita.

			Hori guztia, betiere, Kultura eta Hizkuntza Politika Sailak bere aurrekontuetan helburu horretarako esleitzen dituen kopuruen barruan.

			

			7. artikulua.– Jarduerak egiteko epea.

			Diruz lagunduko diren jarduerak 2026ko ekitaldian hasi beharko dira edo hasita egon beharko dute, eta, beranduenik ere, 2028ko azaroaren 30a baino lehenago amaitu beharko dira.

			8. artikulua.– Bateragarritasuna.

			Agindu honen bitartez deitzen diren dirulaguntzak bateragarriak izango dira beste ente publiko edo pribatu batzuek helburu bererako deitzen duten beste edozein laguntza edo dirulaguntzarekin –Eusko Jaurlaritzaren Kultura eta Hizkuntza Politika Sailetik helburu bererako jasotako dirulaguntza izendunak izan ezik–, bai eta beste edozein diru-sarrera edo baliabiderekin ere; betiere, laguntzen helburu den jarduerarako jasotzen diren zenbateko guztien baturak gainfinantzaketarik eragiten ez badu haiek emateko erabili den aurrekontuarekiko. Halakorik gertatuz gero, deialdi honen babespean emandako laguntza murriztu egingo da, gehiegizkoa den partea kenduta. Hori guztia 20/2023 Legearen 9.4.h) artikuluan aurreikusitakoa betetzeko da.

			9. artikulua.– Eskabideak aurkeztea.

			1.– Eskabideak aurkezteko epea hilabetekoa izango da, agindu hau argitaratu eta hurrengo egunetik aurrera.

			2.– Pertsona fisiko interesdunek bitarteko elektronikoak erabiliz nahiz presentzialki eskatu, kontsultatu eta gauzatu ahal izango dituzte prozedura honetako izapide guztiak, non eta administrazio publikoekin harreman elektronikoa izateko betebeharrik ez duten, hala xedatuta baitago Administrazio Publikoen Administrazio Prozedura Erkidearen urriaren 1eko 39/2015 Legearen 14. artikuluan. Eskabidea izapidetzeko eta dokumentuak aurkezteko bide bat edo bestea erabiltzeak –presentziala edo elektronikoa– ez du behartzen prozeduraren ondorengo izapideak egiteko bide bera erabiltzera, edozein momentutan alda baitaiteke aukeratutako bidea.

			Pertsona juridikoek eta nortasun juridikorik gabeko entitateek, ordea, bitarteko elektronikoak erabili beharko dituzte, nahitaez, prozedura administratiboaren edozein izapide egiteko.

			3.– Eskabideak aurrez aurre aurkeztu ahal izango dira Kultura Ondarearen, Jabetza Intelektualaren eta Lege Gordailuaren Zuzendaritzan (Donostia kalea 1, 01010 Vitoria-Gasteiz), Zuzenean zerbitzuan (https://www.euskadi.eus/hitzordua-zuzenean helbidean sartu eta aurrez hitzordua eskatuta soilik), erregistro-gaietan laguntzeko bulegoetan (Herritarrei arreta integral eta multikanala emateko eta zerbitzu publikoak bitarteko elektronikoz irispidean izateko ekainaren 20ko 91/2023 Dekretuan arautuak) edo Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan aurreikusitako organoen aurrean; betiere, eskabide normalizatua behar bezala eta osorik beteta entregatu beharko da. Eskabide-eredua eskuragarri egongo da Euskal Autonomia Erkidegoko Administrazio Publikoaren egoitza elektronikoan: https://www.euskadi.eus/zerbitzuak/0034812

			4.– Eskabideak, halaber, bitarteko elektronikoz aurkeztu ahal izango dira, Euskal Autonomia Erkidegoko Administrazio Publikoaren egoitza elektronikoan: https://www.euskadi.eus/zerbitzuak/0034812

			Eskaera egin osteko izapide elektronikoak, jakinarazpenak barne, Euskal Autonomia Erkidegoko Administrazio Publikoaren egoitza elektronikoko «Nire karpeta» aplikazioaren bidez egingo dira, helbide honetan: https://www.euskadi.eus/nirekarpeta

			Euskal Autonomia Erkidegoko Administrazio Publikoaren egoitza elektronikoan onartutako identifikazio eta sinadura elektronikorako bitartekoak helbide honetan eskura daitezke: https://www.euskadi.eus/ziurtagiri-elektronikoak

			

			5.– Eskabidea eta ondorengo izapideak pertsona edo entitate eskatzailearen ordezkari batek egin ahal izango ditu. Horretarako, ahalordetzeen erregistro elektronikoan inskribatu beharko da ordezkaritza, helbide honetan: https://www.euskadi.eus/ordezkariak. Nolanahi ere, Administrazioarekiko harremana elektronikoki izatera behartuta dauden interesdunen ordezkariek elektronikoki egin beharko dituzte izapideak.

			6.– Eskabideak, erantzukizunpeko adierazpenak eta gainerako ereduak aurrez aurre nahiz elektronikoki nola izapidetu jakiteko argibideak Euskal Autonomia Erkidegoko Administrazio Publikoaren egoitza elektronikoaren esteka honetan eskura daitezke: https://www.euskadi.eus/zerbitzuak/0034812

			7.– Pertsona edo entitate eskatzaileek euskaraz edo gaztelaniaz aurkez ditzakete eskabidea eta dokumentazioa, aukeran. Halaber, pertsona edo entitate eskatzaileak aukeratzen duen hizkuntza hori erabiliko da prozedura osoan, hala xedatuta baitago Euskararen Erabilera Normalizatzeko azaroaren 24ko 10/1982 Oinarrizko Legearen 5.2.a) eta 6.1 artikuluetan.

			10. artikulua.– Pertsona edo entitate eskatzaileen betekizunak egiaztatzea.

			1.– Pertsona edo entitate eskatzailearen betekizunak egiaztatzeko, pertsona juridikoa bada, organo emaileak ofizioz eskatu eta kontsultatu ahal izango ditu administrazio publikoen esku dauden dokumentu eta datu guztiak, zerga-betebeharrak eta Gizarte Segurantzarekikoak betetzeari buruzko egiaztagiriak barne. Pertsona fisikoen kasuan ere prozedura berari jarraituko zaio, salbu eta berariaz eta modu arrazoituan kontsulta egitearen aurka agertzen badira. Kasu horretan, dagozkien ziurtagiriak aurkeztu beharko dituzte.

			2.– Dirulaguntzen Araubidea Erregulatzeko abenduaren 21eko 20/2023 Legearen 9.5 artikuluari jarraituz, eskabidearekin batera egindako erantzukizunpeko adierazpen baten bitartez, betebehar hauek egiaztatuko dira:

			a) Helburu berarekin beste edozein administrazio edo ente publiko nahiz pribatuk emandako dirulaguntzak, laguntzak, diru-sarrerak edo baliabideak eskatuz gero eta, hala badagokio, eskuratuz gero, horren berri ematea.

			b) Ezein itzulketa-prozeduratan sartuta ez egotea.

			c) Pertsona edo entitate eskatzailea ez egotea dirulaguntza publikoak eskuratu ahal izateko zigor penal edo administratiboren baten edo horretarako ezgaitzen duen lege-debekuren baten eraginpean, sexuan oinarritutako diskriminazioa dela-eta zehapen administratibo edo penalei dagozkienak edo debeku hori dutenak barne, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuan xedatutakoaren arabera.

			d) Ez egotea Dirulaguntzen Araubidea Erregulatzeko abenduaren 21eko 20/2023 Legearen 13.1.h) artikuluan jasotako debekuen eraginpean.

			e) Halaber, entitate edo pertsona eskatzaileak adierazi behar du eskabidean eta dokumentazioan jasotako datuak egiazkoak direla, eta laguntza hauen onuradun izateko indarrean den araudian ezarritako betekizunak betetzen dituela.

			11. artikulua.– Eskabidearen edukia eta aurkeztu beharreko dokumentazio osagarria.

			1.– Egoitza elektronikoan eskura dagoen eskabidearen formularioa informazio honekin bete beharko da:

			a) Pertsona edo entitate eskatzailearen datuak.

			

			b) Jardueraren laburpen-fitxa.

			c) Jarduerako sarrera eta gastuen aurrekontu banakatu eta zehaztua.

			d) Edozein administrazio edo ente publiko edo pribaturen beste baliabide edo laguntza batzuk eskatu edo lortu izana.

			2.– Eskabidearekin batera, agiri hauek aurkeztu behar dira:

			a) Jardueraren memoria zehatza, hiru urteetako bakoitzean egingo diren jarduerekin; jarduera horiek gutxi gorabeherako kronograma baten bidez adieraziko dira.

			b) Jabetza-agiriak, eskatzaileak ondasunaren jabe diren pertsona fisikoak edo pertsona juridiko pribatuak badira.

			c) Ondasunaren jabearen ziurtagiria, pertsona edo entitate eskatzaileak garatu beharreko jarduerarekin bat datorrena, baldin eta berau jabea ez bada, salbu eta eskaeraren xede den jarduerak ez badio zuzenean eragiten ondasunari.

			d) Proiektu teknikoak. Eraikingintza-arloan indarrean den legediaren arabera obrek egikaritze-proiektua behar badute, eskabidearekin batera aurkeztu beharko dira, bai proiektua, bai kultura-ondarearen alorreko organo eskudunaren nahitaezko baimena, hargatik eragotzi gabe proiektuaren idazketa ere aurretiazko fase batean diruz lagundu ahal izatea.

			e) Aurreikusitako esku-hartzeetarako nahitaezko lizentziak eta baimenak. Horien eskabidea ere onartuko da (aurreko puntuan aurreikusitako jarduketena izan ezik), eman ondoren aurkeztu beharra galarazi gabe, eta esku-hartzea hasi aurretik beti.

			f) Hala badagokio, eta 16.1.e) artikuluko irizpidearen arabera baloratzeko, memoria zehatza, jardueraren eremuan emakumeen eta gizonen berdintasuna sustatzeko neurri zehatzekin. Memoriak datu banakatuak, aurrekontua eta adierazleak jaso beharko ditu, aplikatutako berdintasun-neurrien eraginkortasuna ebaluatu ahal izateko jarduera gauzatu ondoren.

			g) Hala badagokio, eta 16.1.f) artikuluaren irizpidearen arabera baloratzeko, jarduera gauzatzean gizarte-erantzukizuneko irizpideak aplikatu direla egiaztatzeko agiriak, hala nola, desgaitasuna duten pertsonen, pertsona behartsuen edo talde kalteberetako kideen gizarteratzea eta laneratzea edo enplegu-zentro berezien edo laneratze-enpresen bidezko azpikontratazioa indarrean egoteari buruzko egiaztagiriak.

			h) Euskal Kultura Ondarearen EAEko Erregistroan sartutako kultura-ondasunak eta beren ingurunea desjabetzeari loturiko agiriak.

			i) Oro har, eskatutako dirulaguntzaren berme izango den beste edozein txosten, dagokion kalifikazioa eta balorazioa egiteko balio badu.

			12. artikulua.– Laguntzen kudeaketa.

			Kultura Ondarearen, Jabetza Intelektualaren eta Lege Gordailuaren Zuzendaritzak kudeatuko ditu deialdi honetan aurreikusten diren dirulaguntzak.

			13. artikulua.– Dokumentazioa aztertzea eta akatsak zuzentzea.

			1.– Eusko Jaurlaritzako Kultura eta Hizkuntza Politika Sailaren Kultura Ondarearen, Jabetza Intelektualaren eta Lege Gordailuaren Zuzendaritzak egiaztatuko du eskaera epe barruan eta behar bezala egin dela eta eskatzen den dokumentazio guztia aurkeztu dela.

			

			2.– Eskabidearen izapidetzea onartzeko behar den dokumenturen bat falta bada, dokumentu horietan forma-akatsak daudela ikusten bada, edo baloratzeko aurkeztutako dokumentazioan akatsak aurkitzen badira, hamar egun balioduneko epea emango zaio pertsona edo entitate interesdunari akatsa zuzentzeko edo aurkeztu beharreko agiriak aurkezteko, eta ohartaraziko zaio ezen eskatutakoa egiten ez badu eskabidean atzera egin duela edo izapideak egiteko eskubidea galdu duela iritziko zaiola, ebazpena eman ondoren.

			Administrazio Publikoen Administrazio Prozedura Erkidearen urriaren 1eko 39/2015 Legearen 68.4 artikuluan xedatutakoarekin bat etorriz, administrazio publikoekin harreman elektronikoa izateko betebeharra duen pertsona edo entitate batek modu presentzialean aurkezten badu eskabidea, Kultura Ondarearen, Jabetza Intelektualaren eta Lege Gordailuaren Zuzendaritzak pertsona edo entitate interesdunari eskatuko dio akatsa zuzendu dezala, eskabidea bitarteko elektronikoz aurkeztuta. Horretarako, zuzenketa egin zen eguna hartuko da eskabidearen aurkezpen-eguntzat.

			14. artikulua.– Balorazio-batzordea.

			1.– Eskabideak aurkezteko epea amaitu ondoren, eskabideok aztertu eta horiek onartu ala ez ebazteko eta onartutako eskabideen jarduerak baloratzeko, balorazio-batzorde bat eratuko da, zeinak, ezarritako esleipen-irizpideetan oinarrituta, ebaluazioaren emaitza zehaztuko duen txostena egingo baitu. Balorazio-batzordeak Kultura Ondarearen, Jabetza Intelektualaren eta Lege Gordailuaren Zuzendaritzari helaraziko dio txosten hori.

			2.– Batzordeak osaera orekatua izan beharko du. Hain zuzen ere, bi sexuek gutxienez % 40ko ordezkaritza izango dute, Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuan ezarritakoaren arabera. Honako hauek osatuko dute batzordea:

			a) Kultura Ondarearen, Jabetza Intelektualaren eta Lege Gordailuaren zuzendaria edo hark eskuordetutako pertsona; batzordeburua izango da, eta, boto-berdinketak egonez gero, bere kalitate-botoaz ebatziko ditu.

			b) Euskal Kultura Ondarearen EAEko Zentroaren arduraduna.

			c) Kultura Ondarearen, Jabetza Intelektualaren eta Lege Gordailuaren Zuzendaritzako talde teknikoko bi pertsona, Kultura Sailburuordetzako titularrak izendatutakoak.

			3.– Kultura Ondarearen, Jabetza Intelektualaren eta Lege Gordailuaren Zuzendaritzako Aholkularitza Juridikoko pertsona bat, Kultura Sailburuordetzako titularrak izendatua; batzordeko idazkaria izango da, eta hitza izango du, baina botorik ez. Idazkariaren egitekoa izango da kide anitzeko organo horren jarduketen legezkotasun formala eta materiala zaintzea, haren jarduketak ziurtatzea eta eraketarako nahiz erabakiak hartzeko prozedura eta arauak errespetatzen direla bermatzea.

			4.– Euskal Herriko Agintaritzaren Aldizkarian argitaratuko da balorazio-batzorderen osaera.

			5.– Balorazio-batzordeak, egoki deritzonean, proiektuaren gai zehatz eta espezifikoan edo zeharkako gaietan (adibidez, genero-ikuspegian) aditu diren aholkularien laguntza eskatu ahal izango du.

			6.– Balorazio-batzordea balio osoz eratzeko, beharrezkoa izango da gutxienez batzordeburua, idazkaria eta batzordekideen erdiak bertaratzea edo urrunetik aritzea.

			7.– Balorazio-batzordeko kideak abstenitu egingo dira, eta errekusatuak izan daitezke, Sektore Publikoaren Araubide Juridikoaren urriaren 1eko 40/2015 Legearen 23. eta 24. artikuluetan ezarritakoari jarraituz.

			

			15. artikulua.– Dirulaguntzak emateko prozedura.

			Lehia-konkurrentziako prozedura hau erabiliko da agindu honetan jasotako dirulaguntzak emateko:

			1.– Eskabideak aurkezteko epea bukatu ostean, eta, hala badagokio, 13. artikuluan aurreikusitako izapidea gauzatutakoan, balorazio-batzordeak ebaluatu egingo ditu agindu honetan ezarritako betekizunak betetzen dituzten jarduerak, hurrengo artikuluan finkatzen diren irizpideen arabera. Ebaluazioa hasi aurretik, batzordeak eskabideak araztu ahal izango ditu, eta hasierako aurrekontutik kanpo utziko ditu dirulaguntzen aginduaren xede ez diren kapituluak.

			2.– Dirulaguntza jaso ahal izateko, jarduerek gutxienez hirurogei (60) puntu lortu beharko dituzte ebaluazio-fasean.

			16. artikulua.– Ebaluazio- eta hautaketa-irizpideak.

			Irizpide hauek erabiliko dira eskabideak ebaluatzeko:

			16.1.– 2.2 artikuluaren a), b) eta d) apartatuetan aipatzen diren jardueren kasuan:

			a) Jardueraren kalitatea eta interesa, jardueraren kalitate-faktorea ondasunaren interesari aplikatzearen ondorioz (gehienez, 45 puntu):

			a.1) Jardueraren xede-ondasunaren interesa:

			– Gehienez, 45 puntu: izaera kolektiboko kultura-ondasunak, izaera kolektiboko ondasun batean sartutako izaera indibidualeko babes bereziko kultura-ondasunak eta izaera indibidualeko kategoria duten babes bereziko kultura-ondasunak.

			– Gehienez, 40 puntu: babes ertaineko kultura-ondasunak, izaera indibidualeko kategoriarekin.

			– Gehienez, 35 puntu: izaera kolektiboko ondasun batean sartutako izaera indibidualeko babes ertaineko kultura-ondasunak.

			– Gehienez, 30 puntu: izaera kolektiboko ondasun batean sartutako izaera indibidualeko oinarrizko babeseko kultura-ondasunak.

			– Gehienez, 25 puntu: izaera kolektiboko ondasun batean sartutako babes morfologikoa duten kultura-ondasunak.

			a.2) Jardueraren kalitatea:

			– Kalitatea handia (1): ondasunaren ondare-balio guztiak balioan jartzeko edo osorik ezagutarazteko behar diren helburu, ekintza, teknika edo material onenak barne hartzen dituzten jarduerak.

			– Kalitate ertaina (0,7): ondasunaren ondare-balioetako edo elementuetako batzuk balioan jartzeko edo partzialki ezagutarazteko behar diren helburu, ekintza, teknika edo material egokiak barne hartzen dituzten jarduerak.

			– Kalitate txikia (0,5): ondasunaren ondare-balioetako edo elementuetako bat balioan jartzeko edo aldian behin ezagutarazteko behar diren helburu, ekintza, teknika edo material onargarriak barne hartzen dituzten jarduerak.

			– Kalitate oso txikia (0,2): kultura-interesik gabeko edo txikiko jarduerak.

			b) Proiektuaren ezaugarri teknikoak (gehienez, 25 puntu):

			Gehienez ere 25 puntu emango zaizkie proposatutako ekimenarekin lortu nahi diren helburuak zehatz adierazten dituzten proiektuei eta proiektuaren garapen zehatza aurkezten dutenei, finkatutako helburuak erdiesteko egin behar diren obra-motak adierazten badituzte, betiere.

			

			c) Jardueraren eragina eta kanpoko zabalkundea (gehienez, 10 puntu):

			– Gehienez, 10 puntu: Donejakue Bideari eta Ignazio Bideari atxikitako ondasunen gaineko jarduerak.

			– Gehienez, 7 puntu: udalaz gaindiko eragina duten jarduerak.

			– Gehienez, 5 puntu: udalerrian eragina duten jarduerak.

			d) Jardueraren autofinantzaketa-maila (gehienez, 10 puntu):

			10 puntu emango dira, baldin eta guztizko aurrekontuaren % 50 gutxienez eskatzaileen funtsekin edo beste baliabide pribatu edo publiko batzuen bitartez ordaindu bada. Hala, premisa horretan oinarriturik eta hiruko erregelaren bidez logika matematikoa aplikatuz lortuko da eskabide bakoitzari dagokion puntuazioa.

			e) Genero-ikuspegiaren integrazioa (gehienez, 5 puntu):

			Jarduera hauek puntuatuko dira:

			– Emakumeek euskal kultura-ondareari egiten dioten ekarpenaren balioa nabarmentzeko, hedatzeko eta ikusarazteko eragin nabarmena dutenak.

			– Emakumeen taldeak dituztenak hartzaile edo zuzeneko azken erabiltzaile.

			– Jardueraren eremuan emakumeen eta gizonen berdintasuna sustatzeko neurri zehatzak jasotzen dituztenak, bai onuradunei dagokienez, bai jarduera gauzatuko duten langileei dagokienez.

			f) Interes soziala (gehienez, 5 puntu):

			5 puntu emango dira, eskatzaileak jarduera egitean honako inguruabar bat edo gehiago egiaztatzen badu:

			– Irabazi-asmorik gabeko entitatea izatea.

			– Desgaitasuna duten pertsonak, pertsona behartsuak edo talde zaurgarrietako pertsonak gizarteratzea eta laneratzea.

			– Enplegu-zentro berezien edo laneratze-enpresen bidezko azpikontratazioa.

			– Higiezin baten gaineko proiektua izatea, eta, interes bereziko kalifikaziorik ez badu ere, dirulaguntza jasotzeko lehentasunezko hautagai bihurtzen duten inguruabarrak egotea, proiektua gauzatzeak gizarte-mailan balio handia lortzea dakarrelako.

			16.2.– Bigarren artikuluaren c) letran aipatzen diren diruz laguntzeko moduko jardueren kasuan:

			a) Jardueraren kalitatea eta interesa, jardueraren kalitate-faktorea ondasunaren interesari aplikatzearen ondorioz (gehienez, 40 puntu):

			a.1) Jardueraren xede-ondasunaren interesa:

			– Gehienez, 40 puntu: babes bereziko eremu arkeologikoak edo babes bereziko kultura-ondasun higiezinak, izaera kolektiboko kategoria duen babes bereziko kultura-ondasun batean sartuta daudenak.

			– Gehienez, 35 puntu: babes ertaineko eremu arkeologikoak, izaera kolektiboko kategoriarekin, edo babes bereziko monumentuak.

			– Gehienez, 30 puntu: babes ertaineko eremu arkeologikoak, izaera indibidualeko kategoriarekin.

			

			a.2) Jardueraren kalitatea:

			– Kalitate handia: 1.

			– Kalitate ertaina: 0,7.

			– Kalitate txikia: 0,5.

			b) Ingurunean egin izan den jarduerak eragin kaltegarria izatea kultura-ondasunaren babes egokian (gehienez, 35 puntu).

			– Gehienez, 35 puntu: babes bereziko ingurune ez-urbanoetako esparru gotortuei edo babes bereziko monumentu megalitikoei edo edozein kategoriatako babes bereziko kultura ondasun higiezinei balioa eman izanaren eragin ona.

			– Gehienez, 20 puntu: babes ertaineko ingurune ez-urbanoetako esparru gotortuei edo babes ertaineko monumentu megalitikoei balioa eman izanaren eragin ona.

			– Gehienez 15 puntu: labar-artea duten haitzulo edo haizpeei balioa eman izanaren eragin ona.

			c) Jardueraren eragina eta kanpoko zabalkundea (gehienez, 15 puntu).

			– 15 puntu: udalaz gaindiko eragina duten jarduerak.

			– 10 puntu: udalerrian eragina duten jarduerak.

			d) Jardueraren autofinantzaketa-maila, aurkeztutako aurrekontu globalari dagokionez (gehienez, 10 puntu).

			Dirulaguntzaren helburua betetzeko guztizko aurrekontuaren % 50 beste baliabide pribatu edo publiko batzuen bitartez ordaindu zaien proiektuei gehieneko puntuazioa (10 puntu) emango zaie. Hala, premisa horretan oinarriturik eta hiruko erregelaren bidez logika matematikoa aplikatuz lortuko da proiektu bakoitzari dagokion puntuazioa.

			17. artikulua.– Eman beharreko zenbatekoak zehaztea.

			1.– Balorazio-prozesua amaitu ondoren, baztertu egingo dira 15. artikuluan aurreikusitako gutxieneko puntuazioa (60 puntu) lortu ez duten jarduerak, eta gainerako jarduerei eman beharreko zenbatekoak zehaztuko dira, prozedura honen arabera:

			a) Puntuaziorik handiena lortu duen jarduerarekin hasi eta 6. artikuluan ezarritako gehieneko mugak dituen dirulaguntza emango zaio, edo eskatutako zenbatekoa; esleituko den zenbatekoa muga horietan txikiena izango da.

			b) Prozedura errepikatu egingo da aurreikusitako zuzkidura agortu arte, artikulu honetako 1. apartatuan adierazitako irizpidea gainditu duten gainerako jarduerekin; jarduera horiek puntuazio handienetik txikienera ordenatuko dira, eta aurreko puntuan adierazitako gehieneko kopuruei faktore proportzional bat ezarriko zaie, kalkulatutako dirulaguntza-proiektuak lortutako puntuazioaren eta puntuaziorik handiena lortu duenaren artean dagoen arrazoiaren parekoa, formula honen arabera:

			Si= (Ei x Pi) / Pmax

			non,

			Si = Jarduera bakoitzari eman beharreko zenbatekoa.

			

			Ei = Zenbateko hauetatik txikiena: 6. artikuluan ezarritako gehieneko zenbatekoak edo eskatutako zenbatekoa.

			Pi = Batzordeak jarduera bakoitzari emandako puntuazioa.

			Pmax = Batzordeak emandako gehieneko puntuazioa.

			2.– Aurreko prozedura horren ondorioz soberakina geratuz gero, puntuazio handienetik txikienera dagokion hurrengo eskabideari emango zaio, betiere, honako zenbateko hauetatik txikienaren % 60ra iristen bada: 6. artikuluan ezarritako gehieneko zenbatekoak edo eskatutako zenbatekoa. Hala ez bada, gehiegizko zenbatekoa eskaera onuradun guztien artean hainbanatuko da, formula honen arabera:

			
				
					[image: ]
				
			

			non,

			Si'= Jarduera bakoitzari eman beharreko behin betiko zenbatekoa.

			D = Deialdiaren aurrekontua, guztira.

			Si = Jarduera bakoitzari eman beharreko hasierako zenbatekoa, aurreko formularen arabera kalkulatuta.

			3.– Formula horiek aplikatuta lortutako zenbatekoak aurreko edo ondorengo zenbaki oso hurbilenera biribildu ahal izango dira. Biribiltzearen ondorioz, finantzatu beharreko guztizkoa deialdian finkatutako kreditua baino handiagoa bada, alde hori kendu egingo zaio finantzaketa handiena lortzen duen proiektuari.

			4.– Pertsona edo entitate onuradunen batek dirulaguntzari uko eginez gero 19 a) artikuluan aurreikusitako moduan, dirulaguntza eman duen organoak adostuko du, deialdi berri bat egin beharrik gabe, puntuazioaren arabera hurrena dauden pertsona edo entitate eskatzaileei ematea dirulaguntza, uko egitearen ondorioz behar adina kreditu askatu bada atzera botatako eskabide bat edo gehiago artatzeko, eta eskabideek agindu honetako 15. artikuluan aurreikusitako gutxieneko puntuazioa lortu badute.

			18. artikulua.– Ebazpena.

			1.– Kultura Ondarearen, Jabetza Intelektualaren eta Lege Gordailuaren Zuzendaritzak, espedientea eta balorazio-batzordearen txostena ikusita, ebazpen-proposamen arrazoitu bat egingo du, eta Kulturako sailburuordeari bidaliko dio espediente osoarekin batera, ebazpen bat eman dezan. Prozeduran ez direnez agertzen eta ez direnez kontuan hartzen interesdunek argudiatutako beste egitate, alegazio eta froga batzuk, ebazpen-proposamen hori behin betikoa izango da.

			2.– Ebazpenak honako hauek jasoko ditu, gutxienez:

			a) Onartu gabeko eskaerak, arrazoia zehaztuta.

			b) Diruz lagundutako eskabideak, honako hauek zehaztuta eta arrazoituta: lortutako puntuazioa, emandako dirulaguntzaren zenbatekoa, dirulaguntzaren xede diren partidak zehaztuta (jarduera osoa laguntzen ez denean), ordainketaren sekuentziazioa eta justifikatu beharreko guztizko zenbatekoa.

			c) Eskatutako laguntza eman ez zaien eskabideak, nahiz agindu honen 15. artikuluan aurreikusitako gutxieneko puntuazioa lortu ez dutenak, nahiz, puntuazio hori lortu arren, atzera bota direnak deialdian finkatutako kredituaren gehiengo zenbatekoa gainditu delako. Kasu bietan bakoitzari emandako puntuazioa eta ukatzeko arrazoiak adieraziko dira, agindu honetan aurreikusitako balorazio-irizpideen arabera.

			d) Diruz lagundutako jarduerak gauzatzeko epea, agindu arautzailearen 7. artikuluan xedatutakoari jarraituz.

			e) Behin proiektua amaituta, emandako dirulaguntzak justifikatzeko era eta epea, agindu honetako 24. artikuluak dioenari jarraituz.

			f) Diruz lagundutako jarduera gauzatuko dela bermatzeko bidezkotzat jotzen den beste edozein betebehar.

			3.– Ebazpena, gehienez, bost hilabeteko epean jakinaraziko da, eskabideak aurkezteko epea amaitzen den egunetik aurrera.

			Nolanahi ere, interesdunari akatsak zuzentzeko edo beharrezkoak diren dokumentuak edo epaitzeko bestelako datuak aurkezteko errekerimendua egiten zaionean, epe hori bertan behera geratuko da errekerimenduaren jakinarazpena egiten denetik hartzaileak bete beharrekoa bete arteko denboran edo, hala badagokio, horretarako emandako epea agortu arte, betiere ezertan eragotzi gabe Administrazio Publikoen Administrazio Prozedura Erkidearen urriaren 1eko 39/2015 Legearen 68. artikuluan xedatutakoa.

			4.– 17.4 artikuluan aurreikusitako kasuan, aukera horren berri emango zaie pertsona edo entitate interesdunei, dirulaguntzen proposamena jaso dezaten, hamar eguneko epe luzaezinean. Pertsona edo entitate eskatzaileek proposamena berariaz onartu ondoren, emate-erabaki berri bat aginduko da, eta jakinarazi egingo da.

			5.– Emandako dirulaguntza edo haren baldintzak aldatzea erabaki dezake dirulaguntzaren organo emaileak, ofizioz edo interesdunak eskatuta, Dirulaguntzen Araubidea Erregulatzeko abenduaren 21eko 20/2023 Legearen 25. artikuluko betekizunak betetzen direnean:

			a) Dirulaguntza aldatzea interesdunak eskatuz gero, Dirulaguntzen Araubidea Erregulatzeko abenduaren 21eko 20/2023 Legearen 14.e) artikuluan adierazitako betebeharra betez jakinaraztea onuradunak, jakin bezain laster eta, nolanahi ere, jasotako funtsen aplikazioa justifikatu baino lehen.

			b) Zenbatekoa gehitu behar ez izatea.

			c) Oinarri erregulatzaileen xedeen artean egotea gauzatu den edo gauzatzekoa den jarduera edo jokabidea.

			d) Onuradunaren borondateak zerikusirik ez izatea aldaketa justifikatzen duten inguruabarrekin.

			e) Aldaketa dakarten elementu eta inguruabar berriak, hasierako dirulaguntza emateko unean gertatu izanez gero, dirulaguntza ez emateko arrazoi ez izatea, eta aldaketak ez eragitea hasieran onetsitako proiektua nabarmen aldatzea.

			f) Hirugarrenen eskubideei kalterik ez egitea.

			

			6.– Euskal Autonomia Erkidegoko Administrazio publikoaren egoitza elektronikoko «Nire karpeta» bidez egingo dira jakinarazpen elektronikoak, https://www.euskadi.eus/nirekarpeta/ helbidean; nolanahi ere, administrazio publikoekin harreman elektronikoak izateko betebeharrik ez izan eta izapideak modu presentzialean egitea erabaki duten pertsona fisikoei posta bidez jakinaraziko zaie.

			7.– Esandako epeetan ez bada ebazpenik jakinarazten, eskabideak isiltasun administratiboaren bidez ukatu direla ulertu ahal izango da, administrazio-prozedura erkideari buruzko araudiari jarraituz.

			8.– Laguntza-eskatzaileei jakinaraziko zaie ebazpena, eta, halaber, edonork jakin ahal izateko, Euskal Herriko Agintaritzaren Aldizkarian emango da argitara, Administrazio Publikoen Administrazio Prozedura Erkidearen urriaren 1eko 39/2015 Legearen 45.2 artikuluan xedatutako edukiarekin.

			9.– Jakinarazitako ebazpenaren aurka, edo ebazteko epea igarota berariazko ebazpenik eman ez bada, pertsona edo entitate interesdunek gora jotzeko errekurtsoa aurkez dezakete Jaurlaritzako lehenengo lehendakariorde eta Kultura eta Hizkuntza Politikako sailburuaren aurrean, Administrazio Publikoen Administrazio Prozedura Erkidearen urriaren 1eko 39/2015 Legearen 121. artikuluan xedatuari jarraikiz. Gora jotzeko errekurtsoa aurkezteko epea hasteari dagokionez, jakinarazpen-datatzat hartuko da jakinarazpen indibidualaren dataren eta aldizkarian argitaratu den dataren artean lehenik egin dena.

			19. artikulua.– Pertsona edo entitate onuradunen betebeharrak.

			Betebehar hauek bete beharko dituzte agindu honetan zehaztu eta arautzen diren dirulaguntzen pertsona edo entitate onuradunek:

			a) Emandako dirulaguntza onartzea. Dirulaguntza eman zaiela aditzera ematen duen jakinarazpena jaso eta hamar eguneko epean pertsona edo entitate onuradunek ez badiote dirulaguntzari idatziz espresuki uko egiten, dirulaguntza onartu dutela ulertuko da; salbuespen da, baina, 17.4 artikuluan jasotakoari buruz 18.4 artikuluan aurreikusitakoa.

			b) Dirulaguntzaren oinarri den jardueraren helburua betetzea eta jarduera osorik gauzatzea. Jarduera handietarako, edo gerora sortu diren gorabeherek baldintzatuta egon daitezkeen jardueretarako, komenigarria izan daiteke faseka planteatzea zenbait deialditan.

			c) Dirulaguntza zertarako eman den, hartarako erabiltzea, ez beste ezertarako.

			d) Beste edozein administrazio edo ente publiko edo pribatuk helburu bererako emandako dirulaguntzak, diru-sarrerak edo baliabideak eskuratu badira, horren berri ematea.

			e) Dirulaguntza emateko kontuan hartutako edozein baldintza objektibo zein subjektiboren aldaketa jakinaraztea. Batez ere, ahal den lasterren jakinarazi beharko dira diruz lagundutako jardueren exekuzioan atzerapenak eragin ditzaketen inguruabarrak edo gertakariak, baldin eta proiektua exekutatzeko ezintasuna badakarte.

			f) Kultura Ondarearen, Jabetza Intelektualaren eta Lege Gordailuaren Zuzendaritzak, Eusko Jaurlaritzako Ogasun eta Finantza Sailaren Kontrol Ekonomikoko Bulegoak eta Herri Kontuen Euskal Epaitegiak beren funtzioak egitean eskatzen duten informazioa ematea jasotako dirulaguntzei buruz, eta, orobat, men egitea erakunde horiek eta, hala badagokio, erkidegoko organo eskudunek diruz laguntzen diren jardueren gainean egiten dituzten ikuskatze-, jarraipen-, egiaztapen- eta kontrol-ahalmen zein -funtzioei.

			

			g) Jarduerari buruzko kartel, argitalpen, liburuxka eta testuetan, berariaz aipatzea Eusko Jaurlaritzako Kultura eta Hizkuntza Politika Sailaren dirulaguntza jaso dela, eta Sailaren logotipo ofiziala ere jasotzea. Betebehar horiek bete egin beharko dira jarduera gauzatzeko epean ere.

			h) Herritarrei zuzendutako zabalkunde-jarduera guztiek, hala nola hitzaldiek, bisitek, aurkezpenek eta abarrek, bai eta diruz lagundutako jarduerari buruzko informazioek ere, edozein euskarritan, ikus-entzunezkoan zein idatzizkoan (seinaleak, argitalpenak, liburuxkak eta abar), ezaugarri hauek bete beharko dituzte:

			– Gutxienez euskaraz egitea, eta, elebidunak badira, euskarari ematea lehentasuna.

			– Hizkuntzaren eta irudien erabilera inklusiboa eta ez-sexista egitea, emakumeen eta gizonen irudi anitza eta orekatua bermatzeko, presentziari, proportzio formalari, ekintzen garrantziari eta jarreren tratamenduri dagokionez, eta estereotipatzea ekiditeko.

			i) Dirulaguntza honen kargura jasotako funtsak itzultzea, Dirulaguntzen Araubidea Erregulatzeko abenduaren 21eko 20/2023 Legearen 36. artikuluan ezarritako kasuetan.

			j) Diruz lagundutako gastuaren zenbatekoa azaroaren 8ko 9/2017 Legean (Sektore Publikoko Kontratuena, Europako Parlamentuaren eta Kontseiluaren 2014ko otsailaren 26ko 2014/23/EB eta 2014/24/EB zuzentarauen transposizioa egiten duena Espainiako ordenamendu juridikora) kontratu txikirako ezarritako zenbatekoak baino handiagoa denean, pertsona edo entitate onuradunak hornitzaile desberdinen gutxienez hiru eskaintza eskatu beharko ditu obra emateko konpromisoa hartu edo zerbitzua eman aurretik. Aurkeztutako hiru eskaintzen arteko aukeraketa efizientzia- eta ekonomia-irizpideen arabera egingo da, eta, ekonomikoki abantailatsuena den proposamena aukeratzen ez denean, berariaz justifikatu beharko da erabaki hori memoria batean.

			k) Oro har, Dirulaguntzen Araubidea Erregulatzeko abenduaren 21eko 20/2023 Legearen 14. artikuluan jasotako beste edozein betebehar.

			20. artikulua.– Azpikontratazioa.

			Pertsona edo entitate onuradunak diruz laguntzen den jardueraren % 100 azpikontratatu ahal izango du, eta Dirulaguntzen Araubidea Erregulatzeko abenduaren 21eko 20/2023 Legearen 31. artikuluan aurreikusitakoa aplikatuko zaio azpikontratazioari.

			Entitate publikoek, diruz lagundutako jarduerak gauzatzeko kontratuak adjudikatzerakoan, lehentasuna emango diete gizarte-erantzukizuneko irizpideak beren gain hartzen dituzten enpresei eta, bereziki, emakumeen eta gizonen berdintasuna sustatzen dutenei.

			21. artikulua.– Diruz lagundutako jardueren gaineko kontrola eta jarraipena.

			Eusko Jaurlaritzako Kultura eta Hizkuntza Politika Sailaren Kultura Ondarearen, Jabetza Intelektualaren eta Lege Gordailuaren Zuzendaritzak egingo du diruz lagundutako jardueren kontrola eta jarraipena, agindu hau kudeatzeko organo eskuduna baita.

			Horretarako, eta legez beste entitate eta organismo publiko batzuei dagozkien ahalmenak ezertan eragotzi gabe, Kultura Ondarearen, Jabetza Intelektualaren eta Lege Gordailuaren Zuzendaritzari dagokio diruz lagundutako jarduerak zuzen gauzatzen direla bermatzeko egoki iritzitako ikuskatze- eta egiaztapen-lanak egitea.

			22. artikulua.– Dirulaguntza ordaintzea.

			1.– Agindu honen babesean eman beharreko dirulaguntzak zatika ordainduko dira, era honetan:

			a) Lehenengo zatian, emandako dirulaguntzaren bostena ordainduko da, behin 19.a) artikuluan aipatutako epea igaro ondoren, betiere berariaz uko egiten ez bazaio.

			

			b) Gainerako zenbatekoak dirulaguntza emateko ebazpenean ezarritakoaren arabera ordainduko dira, hau da, ebazpenean ezarritako bigarren eta hirugarren zenbatekoen arabera. Horretarako, ordainketa bakoitzari dagokion justifikazioa 24.6 artikuluan ezarritako epeetan eta 24. artikuluan adierazitako moduan egin beharko da.

			2.– Dirulaguntzaren zenbatekoari pertsona fisikoen errentaren gaineko zergaren (PFEZ) atxikipenak eta konturako ordainketak kenduko zaizkio, hala badagokio zergaren araudia aplikatuz.

			3.– Pertsona edo entitate eskatzailea Eusko Jaurlaritzako Ogasun eta Finantza Sailaren Hirugarrenen Erregistroan erregistratuta ez badago edo bankuko datuak aldatu nahi baditu, alta edo aldaketa hori modu presentzialean izapidetu ahal izango du, Euskal Autonomia Erkidegoko Administrazio Publikoaren egoitza elektronikoan formatu editagarrian eskuragarri dagoen «Hirugarrenen alta» formularioa betez, edo, bestela, elektronikoki ere izapidetu dezake, https://www.euskadi.eus/hirugarrenak helbidean.

			23. artikulua.– Diruz lagundu daitezkeen gastuak.

			1.– Agindu honen ondorioetarako, baldintza hauek betetzen dituzten gastuak lagunduko dira diruz: diruz lagundutako jardueraren izaerarekin nabarmen lotuta egotea, erabat beharrezkoak izatea eta 7. artikuluan ezarritako epean gauzatzea, betiere agindu honetako 2. artikuluan ezarritakoa aintzat hartuta. Diruz lagundu daitezkeen gastuak eskuratzeko kostua ezin izango da izan merkatuko balioaren gainetikoa, inondik ere.

			2.– Ez dira diruz lagundu daitezkeen gastu izango balio erantsiaren zergari dagozkionak, pertsona edo entitate onuradunak horiek berreskuratzeko edo konpentsatzeko aukera badu. Ondorio horietarako, pertsona edo entitate onuradunak erantzukizunpeko adierazpen baten bidez adierazi beharko du dirulaguntzaren xede diren eragiketetan jasandako BEZa osorik edo zati batean kentzeko edo berreskuratzeko eskubidea duen.

			3.– Nolanahi ere, Dirulaguntzen Araubidea Erregulatzeko abenduaren 21eko 20/2023 Legearen 30. artikuluan aurreikusitakoa aplikatuko da.

			24. artikulua.– Dirulaguntza justifikatzea.

			1.– Administrazio publikoekin harreman elektronikoa izateko betebeharra ez duten pertsona fisikoek modu presentzialean aurkeztu ahal izango dituzte justifikazio-agiriak, Kultura Ondarearen, Jabetza Intelektualaren eta Lege Gordailuaren Zuzendaritzan (Donostia kalea 1, 01010 Vitoria-Gasteiz), Zuzenean zerbitzuan, erregistro-gaietan laguntzeko bulegoetan (Herritarrei arreta integral eta multikanala emateko eta zerbitzu publikoak bitarteko elektronikoz irispidean izateko ekainaren 20ko 91/2023 Dekretuan arautuak) edo Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan aurreikusitako organoen, establezimenduen eta egoitzen aurrean.

			2.– Justifikazio-agiriak, halaber, bitarteko elektronikoz aurkeztu ahal izango dira, https://www.euskadi.eus/nirekarpeta webgunearen bidez eta Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan jasotako erregistro elektronikoetan.

			Administrazio publikoekin harreman elektronikoa izateko betebeharra dutenek nahitaez erabili beharko dituzte bitarteko elektronikoak, dirulaguntza justifikatzeko.

			3.– Kasu guztietan, eta azkenean diruz lagundutako aurrekontuaren ehunekoa edozein dela ere, jarduera osoa eskabidean aurkeztutako aurrekontuaren arabera edo, hala badagokio, Batzordeak 15.1 artikuluan aurreikusitako arazketaren ondorioz zehaztutakoaren arabera egin dela justifikatu beharko da.

			4.– Emandako dirulaguntza justifikatzeko, jarduera gauzatu izana eta egindako gastuak egiaztatzen dituen dokumentazioa aurkeztu beharko du entitate edo pertsona onuradunak. Alegia, gutxienez, hau:

			a) Egin den jardueraren memoria deskriptibo zehatza. Bertan jaso behar dira, hala dagokionean, eskumena duten profesionalek sinatutako egiaztapen teknikoak eta obra-amaieraren dokumentazioa, edo ondasuna desjabetu izana egiaztatzen duten eskritura publikoak.

			b) Egin den jardueraren kostuaren justifikazio-memoria ekonomikoa, gertatu diren desbideratzeak adierazita eta justifikatuta, eta honako hauek ere adierazita:

			– Gastuen zerrenda sailkatua, hauek adierazita: hartzekodunaren identifikazioa, zenbatekoa, jaulkipen-data eta, hala badagokio, ordainketa-data, «Gastuen zerrenda sailkatua eta egiaztagiriak» inprimakiaren arabera (Euskal Autonomia Erkidegoko Administrazio Publikoaren egoitza elektronikoan dago eskuragarri, formatu editagarrian).

			– Jarduerari lotutako gastuen fakturak eta ordainagiriak, eta, hala badagokio, obra-amaierako likidazioa, eskumena duen profesional batek sinatuta. Fakturen bidez eta merkataritzako zirkulazio juridikoan froga-balio baliokidea duten edo administrazio-efikazia duten gainerako agirien bidez egiaztatuko dira gastuak, edota faktura elektronikoak aurkeztuta.

			– 19.j) artikuluan xedatzen diren kasuetan, Dirulaguntzen Araubidea Erregulatzeko abenduaren 21eko 20/2023 Legearen 30.3 artikulua aplikatuz nahitaezkoak diren hiru aurrekontuak aurkeztu beharko dira.

			c) Zinpeko adierazpenaren bidez edo organo eskudunaren ziurtagiriaren bidez, eta Euskal Autonomia Erkidegoko Administrazio Publikoaren egoitza elektronikoan formatu editagarrian eskuragarri dagoen «Zinpeko adierazpena/azken justifikazio-ziurtagiria» inprimakiaren arabera, honako informazio hau:

			– Dirulaguntza jaso duen jardueraren gastu eta sarreren behin betiko balantze xehatua, eskabidean aurreikusitako aurrekontua eta egiaz egindakoa alderatuta, eta sarreren artean jasoz erakunde publiko zein pribatuetatik jasotako laguntzak, bai eta Kultura eta Hizkuntza Politika Sailak emandako laguntza ere.

			– Hala badagokio, berariaz aipatzea ez dela jaso jarduera finantzatzeko laguntza publiko edo pribaturik, Kultura eta Hizkuntza Politika Sailak emandakoaz gain.

			– Emandako dirulaguntzaren xedea eta helburua bete ote diren.

			d) Diruz lagundutako jarduerak lizentzia edo baimenik behar badu, eta eskabidea egin den unean agiri horiek eskatu izana baino ez bada egiaztatu, jasotako behin betiko lizentzia horiek aurkeztu beharko dira, lehenago aurkeztu ez badira.

			e) Diruz lagundutako jarduera egiteagatik ikus-entzunezko materialen bat edo inprimakiak editatu badira edo jardueraren zabalkunde publikoren bat egin bada, egiaztatu beharko da argitalpen edo zabalkunde horretan adierazita geratu dela Eusko Jaurlaritzako Kultura eta Hizkuntza Politika Sailaren dirulaguntza jaso dela eta Sailaren logotipo ofiziala ezarri dela, bai eta agindu honen 19. artikuluan euskararen erabilerari buruz aurreikusita dauden betebeharrak bete direla ere.

			

			f) Jarduera diseinatzeko edo gauzatzeko faseetan emakumeen eta gizonen berdintasuna sustatzeko aplikatutako neurrien betearazpen-mailari buruzko ebaluazio-txostena, neurri horiek eskabidearen dokumentazioan sartu badira eta hura baloratzeko irizpidetzat hartu badira.

			5.– 22.1.b) artikuluan aurreikusitako justifikazio partzialetarako, aurreko puntuko a) eta b) atalei dagozkien agiriak soilik aurkeztu beharko dira, kasu bakoitzean jardueraren gauzatze-maila egiaztatzeko; nolanahi ere, 4. apartatuan aurreikusitako gainerako dokumentazioa aurkeztu beharko da azken justifikazioa egiteko unean.

			Bigarren justifikazio partzialean ezinezkoa bada aurreko puntuko a) eta b) atalei dagokien dokumentazioa aurkeztea, jarduera gauzatu dela egiaztatzeko, dirulaguntzaren onuradunaren zinpeko aitorpena aurkeztu beharko da, jarduera gauzatzen ari dela eta 1.2 artikuluan ezarritako epean bukatzea aurreikusten dela bermatuz; nolanahi ere, 4. apartatuan aurreikusitako gainerako dokumentazioa aurkeztu beharko da azken justifikazioa egiteko unean.

			6.– Diruz lagundutako jarduerak gehienez ere epe hauetan justifikatu beharko dira:

			a) 2026an gauzatzekoak diren jarduerak: 2026ko abenduaren 15era arte, egun hori barne.

			b) 2026-2027 epealdian gauzatzekoak diren jarduerak: 2026an gauzatutako jarduerak 2026ko abenduaren 15era arte, egun hori barne; 2027an gauzatutako jarduerak, berriz, 2027ko abenduaren 15era arte, egun hori barne.

			c) 2026-2028 epealdian gauzatzekoak diren jarduerak: 2026an gauzatutako jarduerak, 2026ko abenduaren 15era arte, egun hori barne; 2027an gauzatutako jarduerak, 2027ko abenduaren 15era arte, egun hori barne, eta 2028ko azaroaren 30era arte gauzatutako jarduerak, 2028ko abenduaren 15era arte, egun hori barne.

			7.– Era berean, dirulaguntza egiaztatzeko eskumena duen organoak ikusten badu onuradunak aurkeztutako justifikazioan zuzendu daitezkeen akatsak daudela, horren berri emango dio, eta epe bat emango dio zuzentzeko.

			8.– Justifikazioa ez bada aurreikusitako epean aurkezten, pertsona edo entitate interesdunari eskatuko zaio hamabost eguneko epean aurkezteko. Epe hori igaro eta justifikazioa aurkeztu ez bada, dirulaguntza likidatzeko prozedurari ekingo zaio.

			9.– Nolanahi ere, diruz lagundu daitezkeen gastuak justifikatzeko, Dirulaguntzen Araubidea Erregulatzeko abenduaren 21eko 20/2023 Legearen 32. artikuluan aurreikusitakoa aplikatuko da.

			25. artikulua.– Dirulaguntzaren likidazioa.

			1.– Helburua eta irizpideak:

			Aitortutako dirulaguntza benetan garatutako neurrietara egokitzeko eta behin betiko likidazioa egiteko, hasieran aurkeztutako gastu-aurrekontua baino gastu handiagoak justifikatzeak ez du inola ere eskubidea emango hasieran onartutako dirulaguntza handitzeko.

			2.– Prozedura:

			a) Dirulaguntza justifikatzeko bidalitako dokumentuak aztertu eta egokitzat jotzen badira, ordaintzeke dagoen diru-kopurua ordainduko da.

			b) Dirulaguntza emateko kontuan hartu ziren baldintzak aldatzen badira –betiere dirulaguntzaren xedea bete bada–, dirulaguntza emateko ebazpena aldatu ahal izango da, dela egiazki egindako gastua aurrekontuetan jasotakoa baino txikiagoa delako, dela beste entitate publiko zein pribatuetatik beste dirulaguntza, laguntza edo diru-sarrera batzuk jaso direlako eta, ondorioz, ezarritako mugak gainditu direlako.

			c) Jarduera partzialki betetzea onartu ahal izango da, baldin eta egiaztatzen bada argi eta garbi diruz lagundutako jardueraren helburuak eta konpromisoak betetzeko jardun dela, eta jardueraren betetze-maila, gutxienez, eskabidean aurkeztutako jarduera osoari dagokion aurrekontuaren % 65era iristen dela. Kasu horretan, dirulaguntza emateko ebazpena aldatu egingo da, eta azkenean eman beharreko zenbatekoa murriztu egingo da, aurrekontu osoarekiko benetan justifikatu den zenbatekoaren proportzioan.

			Salbuespen gisa, proiektuaren gauzatze-maila lehen ezarritako ehunekora heltzen ez bada, betetze partzialak egin direla onartu ahal izango du dirulaguntza kudeatzen duen organoak, baldin eta dirulaguntzaren pertsona edo entitate onuradunak egindako lanek ezaugarri objektibo bereziak eta espezifikoak badituzte eta, berez, balio erantsia badakarkiote diruz lagundutako proiektuaren xedeari eta helburuari.

			d) Halaber, dirulaguntza osorik ezeztatzea bidezkoa bada edo agindu honetako 26. artikuluan zehaztutako kasuetan, aipatutako ebazpena aldatu egingo da.

			e) Kulturako sailburuordeak emango du dirulaguntzaren zenbatekoak aldatzeko edo doitzeko likidazio-ebazpena. Horretarako, bi hileko epea izango du, justifikazio-agiriak aurkezteko epea amaitzen denetik aurrera.

			f) Jasotako zenbateko osoa edo zati bat Euskal Autonomia Erkidegoko Diruzaintza Nagusiari itzuli behar bazaio, likidazio-ebazpenean bi hilabeteko epea emango da, hura jasotzen denetik, dagokion itzulketa egiteko, betiere Dirulaguntzen Araubidea Erregulatzeko abenduaren 21eko 20/2023 Legearen 40. artikuluan ezarritako prozedura errespetatuz.

			26. artikulua.– Ez-betetzeak.

			1.– Honako hauek izango dira ez-betetzeak:

			a) Jasotako dirulaguntzak, osorik zein zati bat, agindu honetan aurreikusitako jardueretarako erabili beharrean, beste zerbaitetarako erabiltzea.

			b) Agindu honetan ezarritako betebeharrak edo, hala badagokio, laguntza ematerakoan ezartzen direnak ez betetzea.

			c) Hala badagokio, dirulaguntzaren likidazio-ebazpenean adierazten den zenbatekoa ez itzultzea horretarako ezarritako epean.

			d) Dirulaguntzen arloko beste xedapen batek orokorrean ezarritako beste edozein kasu ez betetzea; batik bat, Dirulaguntzen Araubidea Erregulatzeko abenduaren 21eko 20/2023 Legearen 36. artikuluan jasotako ez-betetzeak.

			2.– Artikulu honen aurreko apartatuak aipatutako kasuren bat betetzen dela egiaztatuz gero, Dirulaguntzen Araubidea Erregulatzeko abenduaren 21eko 20/2023 Legearen 40. artikuluan ezarritako itzulketa-prozedura aplikatuko da, artikulu horretan ezarritako terminoekin bat etorriz eta han adierazitako betekizunak bete ondoren.

			27. artikulua.– Datuen babesari buruzko oinarrizko informazioa.

			Datu pertsonalak tratatu egingo dira, eta izen hau duen tratamendu-jardueran sartuko dira: Kultura- eta sormen-arloko laguntzak eta dirulaguntzak.

			

			– Arduraduna: Kultura Ondarearen, Jabetza Intelektualaren eta Lege Gordailuaren Zuzendaritza, Kultura eta Hizkuntza Politika Saila.

			– Helburua: kultura- eta sormen-arloko laguntza ekonomikoak eta dirulaguntzak kudeatzea.

			– Legitimazioa: tratamendua beharrezkoa da interes publikoaren mesedetan edo tratamenduaren arduradunari emandako botere publikoak erabiliz egindako misio bat gauzatzeko.

			– Hartzaileak: arloan eskumena duten administrazioak.

			– Eskubideak: datuak irispidean izateko, zuzentzeko eta ezerezteko eskubidea duzu, bai eta informazio gehigarrian jasotzen diren beste eskubide batzuk ere.

			– Informazio gehigarria: datuen babesari buruzko informazio gehigarria eta xehea duzu gure web-orrian: https://www.euskadi.eus/informazio-klausulak/web01-sedepd/eu/gardentasuna/026100-capa2-eu.shtml

			Araudia:

			Datuak Babesteko Erregelamendu Orokorra eta 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa. (eur-lex.europa.eu/legalcontent/ES/TXT/HTML/?uri=CELEX:32016R0679&from=ES).

			– 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa (www.boe.es/buscar/doc.php?id=BOE-A-2018-16673).

